b'\n_START_ARTICLE_\nTrikken i Bergen\n_START_SECTION_\nLinjene\n_START_PARAGRAPH_\nOpprinnelig hadde ikke linjene nummer, men ulik farge p\xc3\xa5 frontlykten. Linjenummer ble f\xc3\xb8rst tatt i bruk i 1923, og linjen mellom Sukkerhusbryggen og Bradbenken hadde derfor aldri noe linjenummer.\n_START_SECTION_\nLinje 1\n_START_PARAGRAPH_\nLinjen mellom Sm\xc3\xa5strandgaten og Nyg\xc3\xa5rdsbroen ble \xc3\xa5pnet 3. juli 1897, mens linjen mellom Sukkerhusbryggen og Sandviken ble \xc3\xa5pnet 29. juli samme \xc3\xa5r. 21. februar 1898 ble disse sl\xc3\xa5tt sammen til en gjennomg\xc3\xa5ende linje. I nord ble linjen i 1905 forlenget fra Sandvikskirken til Sandvikstorget, i 1911 til nordenden av reperbanen og i 1928 til Munkebottsveien. I 1947, i forbindelse med innf\xc3\xb8ring av enveiskj\xc3\xb8rte trikker, ble det bygd vendesl\xc3\xb8yfe i Sandviken. I s\xc3\xb8r ble linjen i 1919 forlenget over Nyg\xc3\xa5rdsbroen til den tidligere jernbanestasjonen i Solheimsviken, i 1924 til Inndalen og i 1928 til vendesl\xc3\xb8yfe p\xc3\xa5 Minde. Strekningen fikk gradvis mer dobbeltspor til hele strekningen var dobbeltsporet i 1938. Linje 1a ble opprettet fra linje 2s nye vendesl\xc3\xb8yfe p\xc3\xa5 Engen i 1950 til Minde, og da Linjen til Sandviken ble nedlagt i 1961, ble dette linje 1. Linjen ble endelig nedlagt i 1965 og erstattet med dieselbuss.\n_START_SECTION_\nLinje 2\n_START_PARAGRAPH_\nLinjen mellom Sm\xc3\xa5strandgaten og Kalfaret ble \xc3\xa5pnet 3. juli 1897. I 1898 ble linjen forlenget til f\xc3\xb8rst til Olav Kyrres Gate, og i 1900 til Sukkerhusbryggen. Da forbindelsen til Sukkerhusbryggen ble lagt ned i 1910 ble linjen igjen avkortet til Sm\xc3\xa5strandgaten. I 1911 ble linjen forlenget til M\xc3\xb8hlenpris, og i 1912 til Haukeland universitetssykehus. I 1919 ble linjen delt, og mens linjen til M\xc3\xb8hlenpris senere ble linje 3, ble endeholdeplass for linjen til Haukeland i sentrum flyttet til Torgallmenningen, i 1922 ble denne flyttet til C. Sundts gate. I 1950 ble endeholdeplassen erstattet med sl\xc3\xb8yfe p\xc3\xa5 Engen. I motsatt ende ble linjen forlenget til en sl\xc3\xb8yfe ved Fridalen i 1924. Med unntak av en mindre strekning i sentrum fikk linjen dobbeltspor i 1922. Linje 2a ble opprettet i 1943 fra Nordnes til Fridalen i forbindelse med at linje 4 ble lagt ned, men denne eksisterte kun ett \xc3\xa5rs tid. 1. desember 1957 ble linjen gjort om til trolleybuss, en linje som siden er forlenget til Birkelundstoppen og som i dag er Norges eneste gjenv\xc3\xa6rende trolleybusslinje.\n_START_SECTION_\nLinje 3\n_START_PARAGRAPH_\nLinjen mellom M\xc3\xb8hlenpris og Torgallmenningen oppsto da linje 2 ble delt i 1919. Etter noen m\xc3\xa5neder ble endestasjonen i sentrum flyttet til Ole Bulls plass. Etter flere endringer ble den i 1923 forlenget til Tyskebryggen. Linjen ble 1. desember 1950 erstattet med Bergens f\xc3\xb8rste trolleybusslinje, som ikke fulgte den gamle trikkelinjen fra M\xc3\xb8hlenpris over Nyg\xc3\xa5rdsh\xc3\xb8yden til Sentrum og det som n\xc3\xa5 het Bryggen, men  i stedet den nyanlagte gaten rundt Dragefjellet fra Dokken til N\xc3\xb8stet og videre til Bryggen og Mulen, der den erstattet bensinbusslinjen N\xc3\xb8stet-Mulen. Strekningen ble erstattet med dieselbuss i 1994 ved byggingen av Vestre innfarts\xc3\xa5re og delt mellom to linjer, Mulen-Solheimslien (linje 5) og M\xc3\xb8hlenpris-Nyg\xc3\xa5rdsh\xc3\xb8yden-Starefossen (linje 11). I forbindelse med nye omlegginger fikk linje 11 endret tras\xc3\xa9en til Nordnes i stedet for M\xc3\xb8hlenpris, og s\xc3\xb8ndre M\xc3\xb8hlenpris ble fra 2000 uten rutebussforbindelse.\n_START_SECTION_\nLinje 4\n_START_PARAGRAPH_\nLinjen fra Torgallmenningen til Nordnes ble \xc3\xa5pnet i 1915, f\xc3\xb8rst og fremst som egen rute, men til visse tider p\xc3\xa5 d\xc3\xb8gnet frem til 1917 ogs\xc3\xa5 som forsterkning til linje 1 og 2. Nordnestrikken var den som i st\xc3\xb8rst grad ble p\xc3\xa5virket av gjenoppbyggingen etter bybrannen i 1916, og etter flere omlegginger ble endeholdeplassen lagt til krysset mellom Strandgaten og Chr. Michelsens gate. I 1924 ble linjen forlenget til jernbanestasjonen, men delvis p\xc3\xa5 grunn av streiken og delvis p\xc3\xa5 grunn av d\xc3\xa5rlig passasjergrunnlag ble denne forlengelsen lagt ned i 1926. I 1943 ble linjen lagt ned som selvstendig linje, og kj\xc3\xb8ringen til Nordnes ble overtatt av linje 2a, som fortsatte til Fridalen. I oktober 1944 ble linje 2a lagt ned og med den Nordnestrikken. Siden 1945 har denne strekningen v\xc3\xa6rt trafikkert av buss, og trafikkeres siden 2000 av linje 11 Nordnes-Starefossen.\n_START_SECTION_\nSukkerhusbryggen \xe2\x80\x93 Bradbenken\n_START_PARAGRAPH_\nLinjen mellom Sukkerhusbryggen og Bradbenken ble \xc3\xa5pnet 3. juli 1897. Trafikkgrunnlaget var imidlertid d\xc3\xa5rlig. I 1900 ble strekningen mellom Sukkerhusbryggen og Engen overtatt av linjen til Kalfaret, og i motsatt ende ble trikken erstattet av en trikk mellom Mariakirken og Bradbenken p\xc3\xa5 det som var blitt et sidespor til Sandvikentrikken. Passasjergrunnlaget p\xc3\xa5 denne var imidlertid skralt. Siden Sandvikentrikkens spor gikk i \xc3\x98vregaten tok det ofte lenger tid \xc3\xa5 ta trikken fra Torget til Bradbenken enn \xc3\xa5 g\xc3\xa5. Den ble derfor lagt ned samme \xc3\xa5r. Strekningen mellom Engen og Sukkerhusbryggen var trafikkert av linje 2 frem til den ble lagt ned i 1910.\n_START_SECTION_\nMuseumslinje\n_START_PARAGRAPH_\nBergen Tekniske Museum har ved hjelp av frivillig innsats og en del \xc3\xb8konomisk st\xc3\xb8tte holdt vedlike de siste par hundre meterne av skinnegangen inn til Trikkestallen p\xc3\xa5 M\xc3\xb8hlenpris (60\xc2\xb023\xe2\x80\xb201\xe2\x80\xb3N 5\xc2\xb019\xe2\x80\xb219\xe2\x80\xb3\xc3\x98) \xe2\x80\x93 inklusive str\xc3\xb8mledningen. Mye av det rullende materiellet er hentet utenfra, sammen med skinner fra Trondheim. Trikkene g\xc3\xa5r per 2010 som sommerattraksjon. Skinnegangen skal med tiden bli kontinuerlig fra M\xc3\xb8hlenpris via Nyg\xc3\xa5rdsh\xc3\xb8yden til Engen/Ole Bulls plass. Dette arbeidet utf\xc3\xb8res for det meste i tilknytning til st\xc3\xb8rre veivedlikehold ellers. I l\xc3\xb8pet av kort tid vil trikken g\xc3\xa5 fra stallen og til studentsenteret, der skinnegangen er lagt per sommeren 2010, men mangler fortsatt str\xc3\xb8mledning._NEWLINE_Skinner er ogs\xc3\xa5 p\xc3\xa5 plass ved Engen, fra Veiten og opp mot Nyg\xc3\xa5rdsh\xc3\xb8yden, men ikke (per 2015) foran museet og Johanneskirken.'